Document ID: /roh_data/filtered/fineweb-2-filterrobots_roh.jsonl.gz/33130

Staatsarchiv
Archiv dal stadi
Archivio di Stato
Utilisai per plaschair noss formular da contact per:
Tschertga locala - en tudestg
(sin la pagina d'internet da l'archiv dal stadi inclusiv instruments da retschertga da PDF)
Ils instruments da retschertga per ils effectivs da l'archiv dal stadi dal Grischun stattan cumplainamain a disposiziun online. Il sistem da retschertga central è il sistem d'infurmaziun d'archiv. Novas registraziuns vegnan mo pli fatgas en il sistem d'infurmaziun d'archiv. Ils instruments da retschertga pli vegls sin palpiri èn per gronda part vegnids endatads da nov en quest sistem. Sch'ina nova endataziun na pareva betg dad esser raschunaivla, è l'instrument da retschertga respectiv vegnì digitalisà ed integrà en il sistem d'infurmaziun d'archiv sco "object digital da PDF". Il sistem d'infurmaziun d'archiv cuntegna pia en differentas furmas tut ils instruments da retschertga avant maun.
In ulteriur access a nossas archivalias porschan ils instruments da retschertga per ils effectivs che stattan a disposiziun sco PDF sin nossa pagina d'internet e che pon vegnir chargiads giu da là. Er en questa furma stattan a disposiziun online quasi tut las infurmaziuns d'index da nossas archivalias. Exceptads da quai èn in pèr effectivs che vegnan engrondids savens e permanentamain. En quests cas èn propi actualas mo las indicaziuns en il sistem d'infurmaziun d'archiv.
Fin l'onn 2012 èn ils instruments da retschertga er vegnids stampads. Ils instruments da retschertga sin palpiri ch'èn avant maun pon vegnir consultads vinavant en la sala da lectura da l'archiv dal stadi. Questa collecziun na vegn dentant betg cuntinuada.
Las archivalias sezzas n'èn per fitg gronda part betg accessiblas sur l'internet (online) e ston vegnir consultadas en la sala da lectura da l'archiv dal stadi. Emprims inventaris da fotografias èn però accessibels en moda digitala ed online en il sistem d'infurmaziun d'archiv. Ils documents da l'inventari da las "Landesschriften" stampadas, pia dals documents statals stampads, pon vegnir legids en moda digitala en il catalog da biblioteca.
Las cundiziuns per utilisar las archivalias chattais Vus sut il chapitel "Utilisaziun".
Dapi l'onn 2011 è l'archiv dal stadi dal Grischun affilià ad Archives online. En quest connex sa tracti d'in portal che permetta da retschertgar rauba da l'archiv en differents archivs svizzers. En Archives online vegnan rendidas accessiblas cun ina mascra da retschertga las metadatas ed ils documents che derivan da las bancas da datas dals archivs ch'èn affiliads e ch'èn accessibels al public. Il spezial vi da Archives online è che las utilisadras ed ils utilisaders pon retschertgar cun ina suletta dumonda a medem temp en plirs archivs.
La biblioteca da l'archiv dal stadi è ina biblioteca da preschientscha; las medias disponiblas pon vegnir consultadas mo en la sala da lectura, i n'è betg pussaivel d'emprestar quellas.